Ruohis

Ruohis (entiseltä nimeltään Kauppakeskus Ruoholahti) on Helsingin Ruoholahdessa sijaitseva kauppakeskus. Kauppakeskus toimii Alkon entisessä pullotuskeskuksessa, johon se avattiin vuonna 2003. Alkon pullotustoiminta tontilla päättyi vuonna 1993 ja varastointi vuonna 1997. Kauppakeskuksessa toimii noin 20 yritystä, joista suurimmat ovat K-Citymarket, K-Rauta, Tokmanni, Jysk, Elixia, Musti ja Mirri sekä Alko. Siellä toimii myös useiden yritysten toimistoja sekä erilaisia ravintoloita, apteekki sekä useita erikoisliikkeitä. Verkkokauppa.com toimi kauppakeskuksessa kahdeksan vuotta, kunnes se muutti Jätkäsaareen marraskuussa 2011. Verkkokauppa.comin jälkeen samassa myymälätilassa toimi Ruoholahden Kodin Ykkönen vuoteen 2014. Nykyisin paikalla toimii Ruoholahden Tokmanni. Eerikin Pippuri Kebab muutti Kauppakeskus Forumista Ruoholahteen vuonna 2019 ja ehti toimia Kauppakeskuksessa kuusi vuotta. Rakennuksen viidennessä maanalaisessa kerroksessa toimii vuonna 2022 avattu K-Ruoan kotiinkuljetusten suuri automaattinen varasto. Samoissa tiloissa toimi aiemmin lasten sisäleikkipuisto Hoplop, ja ennen sitä vastaavanlainen puisto SnadiStadi, jonka Hoplop osti vuonna 2016. Kauppakeskuksen yhteydessä sijaitsevassa paikoitushallissa on 1 500 paikoituspaikkaa. Jäänteenä rakennuksen Alko-historiasta on kauppakeskuksen alla Helsingin oikeustalolle johtava, yleisöltä suljettu tunneli, joka tunnetaan nykyisin Ruoholahden yhteissuojana. Lähteet Aiheesta muualla Kuvia tai muita tiedostoja aiheesta Ruohis Wikimedia Commonsissa Kauppakeskuksen kotisivut